Gulielmo I de Anglaterra

Gulielmo I de Anglaterra (in normanno ancian Williame I, in anglese William I, circa 1028 – 9 de septembre 1087) esseva un duce normanne que dirigeva le conquesta normanne de Anglaterra in 1066 e deveniva le prime rege normanne de Anglaterra. Ille etiam esseva le Duce de Normandia (como Gulielmo II) ab 1035 usque su morte. Ille esseva cogniscite como Gulielmo le Conquisitor e Gulielmo le Bastarde.

Un descendente de Rollo, Gulielmo esseva le filio de su genitores non maritate Robert I de Normandia e Arlette de Falaise. Ille habeva difficultates in le consolidation de su potentia super Normandia, a causa de su juventute e su illegitimatia. Durante su infantia e su adolescentia, il habeva luctas inter le nobiles normanne pro influentia in le ducato. Su victoria super un rebellion in 1047, su alliantia con Flandra post su maritage con Matilde de Flandra e su nominationes de adherentes in le ecclesia adjutava su consolidation de potentia in Normandia. Con su controlo illac secur ante 1060, ille comenciava expander su territorio. Durante le duo annos subsequente, ille conquireva le contato de Maine.

In januario 1066, Eduardo le Confessor, le rege de Anglaterra e un parente distante de Gulielmo, moriva sin infantes. Gulielmo deveniva un contenditor del corona anglese. Il habeva contenditores altere, inclusive le potente conte Haroldo Godwinson, que Eduardo habeva nominate como su successor. Gulielmo argueva que Eduardo habeva le spondite le corona e que Harold habeva spondite appoiar su pretension. Ille invadeva Anglaterra e in octobre disfaceva le armea de Haroldo al Battalia de Hastings, ubi Haroldo esseva occidite. Le Natal subsequente, Gulielmo esseva coronate al Abbatia de Westminster. Il habeva alcun rebelliones durante le annos subsequente que le normannos stoppava; le plus grande rebellion esseva suppremite con le Devastation del Nord. Ante 1075, su controlo in Anglaterra esseva secur.

Gulielmo strueva multe castellos pro mantener lor potentia, reformava administration e iniciava le construction de nove ecclesias. In 1086, ille ordinava le creation del un documentation de proprietarios e activos importante in Anglaterra, que deveniva le Domesday Book. Post 1072, Gulielmo passava le majoritate de su regno subsequente in Normandia. Su regno plus tarde videva menacias del danese, problemas in su territorios francese e tensiones inter ille e su filio plus vetere Robert. Post su morte in 1087, Normandia passava a Robert, e Anglaterra passava a un filio altere Gulielmo.

Categoria:Normannos
Categoria:Reges de Anglaterra